Accident mai puțin obișnuit aseară, în judeţul Gorj. Un șofer care se întorcea din Italia, acasă, la Târgu Jiu a omorât 33 de porci mistreţi care i-au ieşit în cale. Speriat, bărbatul a sunat imediat la 112.

Accidentul a avut loc pe drumul național 67, în dreptul localității Ciuperceni. Șoferul spune că a lovit un singur animal, după care a derapat si a intrat în ceilalți porci care mergeau pe marginea drumului.

La fața locului au ajuns și vânătorii care au luat porcii de pe șosea. Carnea va fi analizată, iar animalele incinerate sau valorificate.

Florin Nuță președintele une asociații de vânători: Efectivele de mistreți s-au înmulțit semnificativ. E păcat, totuși, că unii sunt purcei fătați acum 2-3 săptămâni. E o zonă care tot timpul e cu belele, cu probleme. Am vorbit și cu cei de la drumuri să puem o limitare. Văd că, deocamdată, nu s-a luat nicio măsură.

Șoferul a scăpat nevătămat, dar maşina a fost avariată şi va avea nevoie de reparaţii în service.